
Mae Dorothy yn gymeriad byrlymus sydd wedi dathlu ei phen-blwydd yn 98 oed eleni. Ganwyd Dorothy yng Nghymru a daw o deulu Cymraeg. Nid oedd Dorothy yn gallu siarad Saesneg nes iddi fynd i'r ysgol. Daeth hyn â newid Iaith o fewn y teulu lle byddai Dorothy yn siarad Cymraeg a Saesneg gyda’i rhieni, ond dim ond yn Gymraeg gyda’i thad-cu, hyn oherwydd bod ei thad-cu yn mynnu siarad Cymraeg gyda hi. Mae Dorothy yn hoffi defnyddio ei hiaith frodorol gydag aelodau o'i theulu, ffrindiau ac unigolion o fewn y gymuned. Magwyd Dorothy ar fferm a pharhaodd i weithio ar y fferm ar hyd ei hoes.
[bookmark: _Hlk167699911][bookmark: _Hlk167699859]Ym mis Mai 2022, gwnaeth Dorothy gwympo a thorri ei chlun. Treuliodd Dorothy fis yn yr ysbyty. Yn dilyn hyn, nid oedd modd iddi hi fyw'n annibynnol mwyach. Roedd Dorothy yn cael trafferth cerdded a gweld. Roedd yn rhaid i Dorothy ddibynnu ar y gwasanaethau gofal iechyd a oedd ar gael iddi. Symudodd Dorothy i gartref preswyl i'r henoed ym mis Mehefin 2022. Mae'r cartref preswyl yn arbenigo mewn gweithio gyda phobl sy'n dioddef o ddementia.
Gall newidiadau bywyd bob amser ddod fel sioc i unigolion a gallant effeithio ar eu lles meddyliol. I Dorothy, mae’n hollbwysig bod y ddarpariaeth a ddarperir ar ei chyfer yn seiliedig ar ei hunaniaeth bersonol, ei hanghenion unigol, yn cael effaith gadarnhaol ar ei hiechyd, ei lles emosiynol ac ansawdd ei bywyd. Mae Llywodraeth Cymru wedi ymrwymo i sicrhau bod hyn yn digwydd ac wedi’i darlunio felly o fewn Fframwaith Strategol Olynol ar gyfer Gwasanaethau Cymraeg mewn Iechyd, Gwasanaethau Cymdeithasol a Gofal Cymdeithasol 2016 - 2019.
“Mae sicrhau diogelwch, urddas a pharch siaradwyr Cymraeg yn hanfodol bwysig wrth ddarparu gwasanaethau iechyd a gwasanaethau cymdeithasol drwy gyfrwng y Gymraeg. Mae’n fwy na chydymffurfio â gofynion cyfreithiol a chynnal safonau proffesiynol yn unig; mae hefyd yn ymwneud â gwella ansawdd y gofal a diwallu anghenion ieithyddol pobl, a darparu gwasanaethau cyhoeddus da sy’n canolbwyntio ar yr unigolyn.”
Fframwaith Strategol Olynol ar gyfer Gwasanaethau Cymraeg mewn Iechyd, Gwasanaethau Cymdeithasol a Gofal Cymdeithasol 2016 – 2019, (Uned Polisi Iaith Gymraeg Llywodraeth Cymru, 2016)

Bydd y traethawd hwn yn ystyried y berthynas rhwng cynllunio ieithyddol, datblygu cymunedol a datblygu economaidd. Bydd yn dadansoddi'n feirniadol bolisïau a strategaethau i hybu a gweithredu'r Gymraeg o fewn gwasanaethau iechyd a gofal cymdeithasol.
Mae’r cysyniad o gynllunio iaith yn broses o wneud penderfyniadau am y defnydd o iaith mewn cymdeithas. Mae'n ymwneud â datblygu polisïau a strategaethau i hybu neu annog pobl i beidio â defnyddio ieithoedd neu dafodieithoedd penodol. Mae Richard B. Baldauf Jr. wedi nodi tair lefel o gynllunio ieithyddol: macro, meso, a micro.
Mae cynllunio iaith macro yn cyfeirio at ddatblygiad polisïau a strategaethau ar lefel genedlaethol neu ryngwladol. Mae’n ymwneud â phenderfyniadau am statws swyddogol ieithoedd, addysg iaith, a defnydd iaith mewn llywodraeth a bywyd cyhoeddus. At ddiben y traethawd hwn, bydd y ffocws cenedlaethol ar Lywodraeth Cymru.
Mae cynllunio iaith meso yn cyfeirio at ddatblygiad polisïau a strategaethau ar lefel ranbarthol neu gymunedol. Mae'n ymwneud â phenderfyniadau am y defnydd o ieithoedd mewn addysg, y cyfryngau, a pharthau cyhoeddus eraill. At ddiben y traethawd hwn, bydd y ffocws rhanbarthol ar Fwrdd Iechyd Prifysgol Cwm Taf Morgannwg.
[bookmark: _Hlk167700787]Mae cynllunio iaith micro yn cyfeirio at ddatblygiad polisïau a strategaethau ar lefel leol neu unigol. Mae’n ymwneud â phenderfyniadau am y defnydd o ieithoedd mewn bywyd bob dydd, megis yn y cartref, yn y gweithle, neu mewn sefyllfaoedd cymdeithasol. At ddiben y traethawd hwn, bydd y ffocws rhanbarthol ar Fwrdeistref Sirol Pen-y-bont ar Ogwr, lleoliadau gofal cymdeithasol, Coleg Penybont a'r Fenter Iaith.
Bydd y traethawd hwn yn tynnu sylw at nifer o bolisïau sydd ar waith ar lefel genedlaethol, a sut mae Arweinwyr Cymru yn gweithredu arnynt i sicrhau eu bod yn cael eu gweithredu ar lefel ranbarthol a lleol. Bydd sylw’n cael ei ddwyn yn bennaf at Safonau’r Gymraeg, yn ogystal â chynllun pum mlynedd Mwy na Geiriau 2022-27. Bydd pwyslais ar sut mae Safonau’r Gymraeg wedi’u gweithredu ar draws y lleoliadau iechyd a gofal cymdeithasol i sicrhau nad yw’r Gymraeg yn cael ei thrin yn llai ffafriol na’r Saesneg yn ogystal â dadansoddi os caiff gweledigaeth y cynllun pum mlynedd Mwy na Geiriau ei gweithredu i gefnogi defnyddwyr gwasanaeth ac unigolion fel Dorothy. 
“Y Gymraeg: mae’n perthyn i ni i gyd. Mae’n bwysig i ni gydnabod y cysyniad o angen ieithyddol. Dylai derbyn gwasanaethau’n Gymraeg, yn enwedig pan fyddwn ar ein mwyaf bregus, fod yn rhan annatod o ofal sy’n canolbwyntio ar yr unigolyn. Mae safonau proffesiynol mewn gwasanaethau iechyd a gofal 
cymdeithasol yn dweud bod cyfathrebu’n effeithiol yn ofyniad allweddol, ac maen nhw’n pwysleisio’r angen i gynnal urddas a pharch. Felly, dylai mabwysiadu a chyflwyno Mwy na geiriau helpu i wella ansawdd y gofal a roddir 
i unigolion sy’n byw mewn gwlad ddwyieithog.”
Mwy na geiriau Cynllun Pum Mlynedd, 2022-27, (Llywodraeth Cymru, 2022)

Bydd y traethawd hwn yn dangos bod llawer o bolisïau ar waith i sicrhau bod y Gymraeg wedi’i wreiddio’n ganolog i iechyd a gofal cymdeithasol. Fodd bynnag, mae angen llawer o waith cynllunio i sicrhau y gweithredir ar bob un ohonynt, sut mae angen i ni ennill calonnau ymarferwyr er mwyn eu gwreiddio mewn gwasanaethau bob dydd, gan gynnwys y Gweinidogion, Uwch Swyddogion, Gweithredwyr, Rheolwyr ac ymarferwyr yn y gwasanaethau iechyd a gofal cymdeithasol. Mae angen i bawb gymryd atebolrwydd a bod yn berchen ar y gyfarwyddeb a roddir gan Lywodraeth Cymru i sicrhau bod gwasanaeth o'r radd flaenaf yn cael ei ddarparu i bob defnyddiwr gwasanaeth yn eu dewis iaith. Rhoddir ystyriaeth hefyd i'r heriau y mae'r sector yn eu hwynebu wrth weithredu'r polisïau a'r strategaethau ar lefel ranbarthol a lleol.
Sefydlwyd y Gwasanaeth Iechyd Gwladol ym mis Gorffennaf 1948. Daeth hyn o ganlyniad i Ddeddf y Gwasanaeth Iechyd Gwladol 1946. Gosododd y Ddeddf ddyletswydd gwasanaethau gofal iechyd ar y Gweinidog Iechyd gyda’i ddiben:
"to promote the establishment of a comprehensive health service designed to secure improvement in the physical and mental health of the people of England and Wales and the prevention, diagnosis and treatment of illness, and for that purpose to provide or secure the effective provision of services"
Cyfraith Cymru (2021)

Sefydlwyd swydd Ysgrifennydd Gwladol Cymru ym mis Hydref 1964. Ni ddaeth y swydd hon â statws swyddogol fel arweinydd tan 1969.
"it shall be for the Secretary of State for Wales, instead of the Secretary of State for Social Services, to discharge in matters only affecting Wales the general duties of the Secretary of State under section 2 of the Ministry of Health Act 1919 and section 1 of the National Health Service Act 1946, and the functions of the Secretary of State under the National Health Service Acts 1946 to 1968 in relation to the provision of hospital and specialist services and other services".
Cyfraith Cymru (2021)

Parhaodd hyn tan Orchymyn Cynulliad Cenedlaethol Cymru (Trosglwyddo Swyddogaethau) 1999. Trosglwyddwyd y rhain yn ddiweddarach i Weinidog Cymru gan Ddeddf Llywodraeth Cymru 2006. Mae’r fframwaith cyfreithiol ar gyfer y GIG yng Nghymru bellach wedi’i osod yn Neddf y Gwasanaeth Iechyd Gwladol (Cymru) 2006 a Deddf y Gwasanaeth Iechyd Gwladol 2006. 


“O dan adran 1 rhaid i Weinidogion Cymru barhau i hyrwyddo gwasanaeth iechyd cynhwysfawr sy’n ceisio gwella iechyd corfforol a meddyliol pobl Cymru ac atal, diagnosio a thrin salwch. At y diben hwnnw, rhaid i Weinidogion Cymru ddarparu neu sicrhau darpariaeth gwasanaethau yn unol â Deddf 2006.”
Cyfraith Cymru (2021)

Mae’r ddeddf hon yn hynod bwysig oherwydd ei bod yn sefydlu’r fframwaith statudol ar gyfer y Gwasanaeth Iechyd Gwladol yng Nghymru. Mae’n amlinellu dyletswyddau a phwerau Gweinidogion Cymru a gwasanaethau gofal iechyd. Gall y pŵer datganoledig sicrhau bod y Gymraeg wedi’i gwreiddio ar gyfer pobl Cymru.
Mae Llywodraeth Cymru wedi cyhoeddi ei chyllideb ddrafft ar gyfer 2024-25 i gefnogi iechyd a gwasanaethau cymdeithasol o 12 miliwn o bunnoedd. Mae hyn ychydig dros hanner cyllideb Llywodraeth Cymru ac mae’n ymrwymiad a wnaed i wneud yn siŵr bod pobl Cymru yn cael y gofal sydd ei angen arnynt. Mae'r gofal hwn yn cynnwys darparu'r gallu i ddefnyddio dewis iaith unigolion. Cydnabuwyd hyn gan Lywodraeth Cymru yn 2011. Ers hynny, maent wedi cyhoeddi’r fframwaith i’r lleoliadau iechyd a gofal cymdeithasol y mae’n rhaid ei roi ar waith.
Cafodd Mesur y Gymraeg (Cymru) 2011 Gymeradwyaeth Frenhinol ym mis Chwefror 2011. O ganlyniad, mae gan y Gymraeg statws swyddogol, gan sicrhau nad yw’n cael ei thrin yn llai ffafriol na’r Saesneg.
Yn 2012, cyflwynodd Llywodraeth Cymru fframwaith strategol Mwy na geiriau. Y pwrpas oedd atgyfnerthu gwasanaethau Cymraeg mewn gofal cymdeithasol, gwasanaethau cymdeithasol ac awdurdodau iechyd i ddiwallu anghenion Cymraeg defnyddwyr gwasanaethau. Mae'r fframwaith yn cael ei werthuso'n annibynnol yn unol â'i amcanion. Mae adroddiadau’n cael eu gwneud ar y canfyddiadau allweddol sydd wedi’u hystyried a newidiadau sydd wedi’u gwneud yng nghynllun presennol 2022 i 2027. Mae’r ‘Cynnig Rhagweithiol’ wedi’i ymgorffori yn y Fframwaith. 
“Mae Cynnig Rhagweithiol yn golygu darparu gwasanaeth yn Gymraeg 
heb i rywun orfod gofyn amdano. Mae’n golygu creu diwylliant sy’n rhoi’r 
cyfrifoldeb ar ddarparwyr iechyd a gofal cymdeithasol i fynd ati i gynnig 
gwasanaethau Cymraeg er mwyn i bobl allu cael gofal, fel partneriaid cyfartal, 
drwy gyfrwng y Gymraeg.”
Mwy na geiriau Cynllun Pum Mlynedd, 2022-27, (Llywodraeth Cymru, 2022)

Daeth Deddf Gwasanaethau Cymdeithasol a Llesiant (Cymru) 2014 i rym ym mis Ebrill 2016. Mae’n chwarae rhan hanfodol wrth hyrwyddo hawliau iaith, yr hawl i bobl gyfathrebu yn Gymraeg, cynhwysiant a gofal sy’n canolbwyntio ar yr unigolyn i siaradwyr Cymraeg.
Mae gan Ddeddf Llesiant Cenedlaethau’r Dyfodol (Cymru) 2015 saith nod llesiant sy’n canolbwyntio ar lesiant cyffredinol Cymru. Mae penderfyniadau cyrff cyhoeddus yn effeithio ar welliant hirdymor i’r iaith Gymraeg a’i diwylliant. Mae’r Gymraeg wrth wraidd y broses o lunio polisïau a chynllunio cymunedol er mwyn sicrhau bod hunaniaeth ddiwylliannol yn cael ei chynnal, yn ogystal â chadarnhau’r broses o wella cenedlaethau’r dyfodol.
Cyflwynodd Deddf Rheoleiddio ac Arolygu Gofal Cymdeithasol (Cymru) 2016 yr angen i sicrhau bod gofal cymdeithasol yn cyrraedd y lefel o ansawdd sy’n ofynnol yn ôl y gyfraith. Gwnaeth newidiadau i'r ffordd y bydd gwasanaethau'n cael eu gwirio. Mae hyn yn cynnwys yr iaith Gymraeg a diwylliant Cymru sydd o bwys mawr i ganlyniadau cadarnhaol a lles cyffredinol defnyddwyr gwasanaethau. Mae’r ddeddf hon yn cyd-fynd ag egwyddorion Deddf Gwasanaethau Cymdeithasol a Llesiant (Cymru) 2014.
Lansiwyd strategaeth Cymraeg 2050 ym mis Gorffennaf 2017. Mae'n nodi dull tymor hir Llywodraeth Cymru i gyrraedd y targed o filiwn o siaradwyr erbyn 2050. Cafodd yr ymrwymiad hwn ei gynnwys hefyd yn Symud Cymru Ymlaen 2016-2021, Rhaglen ar gyfer Llywodraeth Cymru. Mae'r weledigaeth yn glir, 
“Y flwyddyn 2050: Mae’r iaith Gymraeg yn ffynnu, mae nifer y siaradwyr wedi cynyddu i filiwn a chaiff ei defnyddio ym mhob agwedd ar fywyd. Ymhlith y rheini nad ydynt yn ei siarad mae yna ewyllys da tuag ati ac ymdeimlad o berchnogaeth ohoni. Mae yna werthfawrogiad hefyd o’i chyfraniad i ddiwylliant, cymdeithas ac economi Cymru.”
Cymraeg 2050: Miliwn o siaradwyr, (Llywodraeth Cymru, 2017)

Mae pwysigrwydd defnyddio’r Gymraeg ym mhob agwedd ar fywyd, gan gynnwys iechyd a gofal cymdeithasol, yn hollbwysig. Mae’n caniatáu i unigolion ddefnyddio eu dewis iaith sy’n ffactor pwysig ar gyfer iechyd meddwl a lles.
Cyflwynodd Llywodraeth Cymru Cymru Iachach: cynllun hirdymor ar gyfer iechyd a gofal cymdeithasol yn 2018. Mae’n pennu eu cynllun hirdymor ar gyfer iechyd a gofal cymdeithasol yng Nghymru, gan dynnu sylw at yr angen i integreiddio gwasanaethau, asesu canlyniadau i weithredu gwasanaethau o ansawdd uchel, sicrhau digon o gymorth yn y gymuned, gan ddarparu lle gwych i weithio, a dod â phawb at ei gilydd i yrru cenedl sy’n cadw pobl yn iach ac yn annibynnol mor hir â phosibl.
Mae Cynllun Gweithredu Cymru ar gyfer Dementia 2018-2022 yn ddogfen bolisi bwysig sy’n cydnabod yr angen i wella gofal a chymorth i bobl â dementia.
“Mae gennym weledigaeth glir o genedl sy’n deall dementia ac sy’n cydnabod hawliau pobl â dementia, sy’n eu gwerthfawrogi ac yn eu helpu i fyw mor annibynnol ag y bo modd yn eu cymunedau..”
Cynllun Gweithredu Cymru ar gyfer Dementia 2018-2022 (Llywodraeth Cymru, 2018)

Mae'r polisi yn cyfeirio at ddiwallu anghenion grwpiau penodol, sy'n cynnwys yr angen am ddarpariaeth Gymraeg.
Mae Safonau’r Gymraeg, a sefydlwyd o dan Fesur y Gymraeg (Cymru) 2011 yn darparu fframwaith i sefydliadau yng Nghymru ddarparu gwasanaethau yn y Gymraeg. Yn 2019, roedd yn rhaid i'r GIG gydymffurfio â'r safonau. Mae’r Safonau wedi gorfodi dyletswydd ar y GIG i sicrhau nad yw’r Gymraeg yn cael ei thrin yn llai ffafriol na’r Saesneg. Bod y GIG yn hybu’r defnydd o’r Gymraeg o fewn y gwasanaeth, yn meddwl am effaith penderfyniadau ar y defnydd o’r Gymraeg, yn weithredol wrth sicrhau defnydd mewnol o’r Gymraeg o fewn y gwasanaeth, ac yn cynnal cofnodion a data yn ymwneud â chydymffurfiaeth â’r safonau eraill.
Mae’r adolygiad o gynllun Law yn Llaw at Iechyd Meddwl: Cynllun Cyflawni 2019-2022 yn ddogfen bwysig sy’n amlinellu strategaeth Llywodraeth Cymru i wella iechyd meddwl a llesiant ar draws pob oedran. Roedd hefyd yn amodi'r cytundeb i leihau anghydraddoldeb iechyd a chefnogi'r Gymraeg. Mae ymrwymiad i fonitro sut mae’r bwrdd iechyd wedi gwella’r ddarpariaeth Gymraeg a bod gwybodaeth yn cael ei darparu yn newis iaith y defnyddiwr gwasanaeth.
Mae Canllawiau Statudol Dyletswydd Ansawdd 2023 yn amlinellu ymrwymiad Llywodraeth Cymru i sicrhau gwasanaeth iechyd diogel, effeithiol sy’n canolbwyntio ar yr unigolyn. Y diben yw sicrhau y darperir gwasanaeth o safon, gan ganolbwyntio ar yr unigolyn. Mae’r canllawiau’n cyfeirio at bolisïau a strategaethau eraill sydd ar waith i gefnogi’r dull sy’n canolbwyntio ar yr unigolyn o ddarparu gwasanaethau yn Gymraeg. Mae hyn yn sicrhau ansawdd a chydraddoldeb ar draws holl swyddogaethau'r gwasanaeth iechyd.
Cyfeiriwyd at gyflwyno Deddfau, polisïau a strategaethau sy'n sicrhau bod yr iaith Gymraeg, diwylliant a threftadaeth Cymru wedi'u hymgorffori yn y gyfraith ac yn cael eu hamddiffyn wrth alluogi pobl Cymru i siarad Cymraeg. Mae’n bwysig cael y rhain ar waith er mwyn sicrhau adfywiad iaith i’n gwlad. Mae'n ofynnol i ymarferwyr fodloni'r strategaethau a osodir gan Lywodraeth Cymru a chydymffurfio â Safonau'r Gymraeg. Rhaid iddynt gyflawni eu dyletswyddau yn unol â'r dogfennau hyn a thrwy eu cael yno, mae'n sicrhau eu bod yn ymateb yn unol â'r gofynion hyn. Os nad ydynt yno, bydd ofn na fydd y gwaith yn cael ei wneud.
“Language planning is a body of ideas, laws and regulations (language policy), change, rules, beliefs, and practices intended to achieve a planned change (or to stop change from happening) in the language use in one or more communities. To put it differently, language planning involves deliberate, although not always overt, future oriented change in systems of language code and/or speaking in a society context (Rubin & Jernudd, 1971b).” 
(Liddicoat a Baldauf Jr, 2008, t 3)

Gall cael cymaint o bolisïau gael effaith negyddol yn yr ystyr bod cymaint. Er eu bod yn diwallu anghenion y bobl ac yn darparu cyfeiriad i'r gweithlu, mae angen i ymarferwyr gael eu haddysgu a deall perthnasedd y rhain i'w maes cyfrifoldeb. Mae rhai o’r dogfennau hyd at 80 tudalen o hyd, ac er bod Llywodraeth Cymru wedi gwneud rhai o’r dogfennau’n fersiynau hawdd eu deall, nid yw hyn yn wir am bob dogfen. Mae Llywodraeth Cymru wedi nodi eu cynllun gweithredu pum mlynedd, mae’r Comisiynydd yn gorfodi Safonau’r Gymraeg, mae’r bwrdd iechyd yn llunio eu hadroddiadau blynyddol yn ogystal â’r awdurdodau lleol yn unol â’r safonau, sy’n dangos bod dealltwriaeth ar lefel arweinyddiaeth ond a yw hyn yr un peth ar gyfer ymarferwyr rheng flaen? A ydynt yn deall yn llawn, a ydynt wedi cael eu hysbysu, eu hyfforddi ac a ydynt wedi cael eu dylanwadu mewn ffordd gadarnhaol i gyflawni'r blaenoriaethau hyn?
Mae’r strategaeth Mwy na Geiriau o bwysigrwydd mawr, mae’n fframwaith i wreiddio’r Gymraeg mewn Iechyd a gofal cymdeithasol. Eluned Morgan, y Gweinidog Iechyd a Gwasanaethau Cymdeithasol, sy’n gyfrifol am lunio adroddiad blynyddol a darparu cynnydd ar y cynllun. Mae'n crybwyll yn y ddogfen gyfredol y bydd yn hyrwyddo'r fframwaith. Cyhoeddwyd yr adroddiad blynyddol diwethaf ym mis Rhagfyr 2023. Fodd bynnag, os yw hyn o bwysigrwydd mawr, dylai’r Gweinidog ei gyfathrebu’n amlach er mwyn codi ei ymwybyddiaeth, fel y nodir yn y fframwaith. Gwnaethpwyd y postiad olaf ar y cyfrif trydar Mwy na Geiriau ym mis Ionawr 2020 a’r postiad diwethaf a ddarganfuwyd ar Facebook oedd mis Tachwedd 2023. Nid yw hyn yn cael ei gyfathrebu'n ddigon rheolaidd i addysgu pobl, cynyddu ymwybyddiaeth staff o’u cyfrifoldeb a’u dyletswyddau yn y gweithle, ac i ddefnyddwyr gwasanaeth nid yw'n codi eu hymwybyddiaeth o'r hawl i ddefnyddio'r Gymraeg. Mae angen arweinyddiaeth a chyfathrebu effeithiol yn rheolaidd ar bob lefel os ydym am ennill calonnau a meddyliau pawb yn wirioneddol.
Mae gan Fwrdd Iechyd Prifysgol Cwm Taf Morgannwg dros 13,000 o aelodau staff sy’n gyfrifol am ddarparu gwasanaethau’n rhanbarthol, gan wasanaethu 450,000 o bobl o ardaloedd Pen-y-bont ar Ogwr, Merthyr Tudful a Rhondda Cynon Taf.
Ers 2019, mae cyfrifoldeb ar Fwrdd Iechyd Prifysgol Cwm Taf Morgannwg i gydymffurfio â Safonau’r Gymraeg. Rhaid iddynt lunio adroddiad blynyddol yn esbonio sut y maent wedi gwneud hyn, yn ogystal â chadarnhau nifer y cwynion a gafwyd mewn perthynas â gwasanaethau Cymraeg, nifer y swyddi a hysbysebwyd mewn perthynas â’r sgiliau Cymraeg sydd eu hangen ar gyfer y swyddi hynny yn ogystal â sgiliau iaith y staff. Mae'r Bwrdd Iechyd wedi llunio pedwar adroddiad blynyddol hyd yma.
Wrth adolygu’r pedwar adroddiad, mae’n amlwg bod y bwrdd wedi gwella yn y ffordd y maent yn adrodd ar eu cynnydd a’u dull o gymryd perchnogaeth o’r modd y maent yn gwreiddio eu dyletswyddau i sicrhau’r Gymraeg ar draws y bwrdd iechyd. Maent wedi gallu darparu’r ystadegau sy’n ofynnol ar gyfer Comisiynydd y Gymraeg ac wedi datblygu eu strategaethau eu hunain. Fodd bynnag, mae gwrthddywediadau drwy gydol yr adroddiadau sy'n tynnu sylw at rai o'r rhwystrau a'r heriau parhaus y maent yn eu hwynebu.
Rhwng 2019 a 2023, nid oedd y bwrdd iechyd wedi llwyddo i anfon llythyrau dwyieithog, at bob claf, yn ogystal â llunio taflenni dwyieithog neu ddiweddaru pob rhan o’u platfform ar-lein, er gwaethaf y ffaith bod ganddynt gyfieithwyr mewnol. Dyma’r cyswllt cyntaf ar gyfer cyfathrebu rhwng y bwrdd iechyd a’r claf, os nad yw’r llythyrau’n cael eu hanfon yn ddwyieithog yna fe allai greu argraff negyddol yn yr ystyr bod y bwrdd iechyd eisoes wedi gwneud penderfyniad ar ba iaith y bydd y claf yn ei defnyddio. Ategwyd hyn gan gŵyn a gafodd y bwrdd yn 2019-20 ynghylch diffyg taflenni Cymraeg ar y ward yr oeddent ynddi, staff oedd yn medru siarad Cymraeg ddim yn gwisgo eu bathodynnau, yn ogystal ag ansawdd y dudalen Gymraeg ar-lein ynghylch cwynion. Yn yr un modd yn 2020-21, cafodd y bwrdd iechyd ail gŵyn lle cafodd fideo ei bostio ar eu tudalen Facebook yn uniaith Saesneg. Roedd yr ymateb gan y bwrdd iechyd yn nodi bod y tîm dan sylw yn credu, oherwydd natur cynnwys y fideo, fod angen rhoi cyhoeddusrwydd iddo ar unwaith. Eto, yn 2021-22 gwnaed tair cwyn yn ymwneud â diffyg gwasanaeth Cymraeg yn cael ei ddarparu, diffyg deunydd dwyieithog a diffyg ymateb yn Gymraeg. Mae hyn yn codi tri phryder; yn gyntaf, nad oedd y bwrdd iechyd yn cydymffurfio â Safonau’r Gymraeg; yn ail, nad yw’r rheolwyr yn cymryd perchnogaeth o’u dyletswyddau i sicrhau bod y Gymraeg yn cael ei gweithredu ar bob un o’r adrannau a’r wardiau; ac yn drydydd, yr angen am hyfforddiant staff. Pe bai staff wedi’u hyfforddi’n llawn, yna byddent wedi gallu sicrhau eu bod yn cydymffurfio â Safonau’r Gymraeg yn ogystal â’r fframwaith Mwy na Geiriau.
Rhwng 2019 a 2023, adroddodd y bwrdd iechyd y ffigurau yn y siart isod o nifer y swyddi sy’n cael eu hysbysebu, a oedd angen sgiliau Cymraeg ai peidio.




	 
	2019-2020
	2020-2021
	2021-2022
	2022-2023

	Cyfanswm y swyddi gwag a hysbysebwyd
	2283
	2406
	2655
	3696

	Sgiliau yn Gymraeg yn hanfodol
	3
	10
	12
	10

	Angen dysgu sgiliau Cymraeg wrth benodi i'r swydd
	2
	0
	3
	1

	Sgiliau yn Gymraeg yn ddymunol
	2278
	2206
	2387
	3370

	Sgiliau Cymraeg heb fod yn angenrheidiol
	0
	190
	253
	315



Mae'r ffigurau'n dangos bod y bwrdd iechyd wedi cynyddu nifer y swyddi sy'n cael eu hysbysebu lle mae sgiliau Cymraeg yn hanfodol. Mae’r ffigurau ar gyfer nifer y swyddi lle mae angen dysgu sgiliau Cymraeg pan benodir wedi gostwng ac mae nifer y swyddi a hysbysebir lle mae sgiliau Cymraeg yn ddymunol wedi cynyddu 48%. Os ydym am gyflawni gweledigaeth strategaeth Cymraeg 2050, mae’n ofynnol i’r bwrdd iechyd gyflogi mwy o siaradwyr Cymraeg neu annog y rhai mewn swyddi i ddysgu Cymraeg. 
Mae’r ffigurau isod wedi eu cymryd o adroddiadau 2021-22 a 2022-23 ac yn seiliedig ar sgiliau siarad Cymraeg y staff.
	
	Gwrando/Siarad
	
	
	

	Lefel
	2021/22
	2022/23
	 
	 

	0
	7415
	7740
	+325
	+4

	1
	1814
	1871
	+57
	+3

	2
	263
	295
	+32
	+11

	3
	189
	197
	+8
	+4

	4
	208
	223
	+15
	+7

	5
	262
	284
	+22
	+8

	
	Darllen
	
	
	

	Lefel
	2021/22
	2022/23
	 
	 

	0
	7547
	7873
	+326
	+4

	1
	1639
	1702
	+66
	+4

	2
	258
	292
	+34
	+12

	3
	155
	159
	+4
	+3

	4
	214
	225
	+11
	+5

	5
	278
	302
	+24
	+8

	
	Ysgrifennu
	
	
	

	Lefel
	2021/22
	2022/23
	 
	 

	0
	7779
	8092
	+313
	+4

	1
	1443
	1511
	+68
	+5

	2
	261
	290
	+29
	+10

	3
	163
	173
	+10
	+6

	4
	176
	188
	+12
	+6

	5
	242
	262
	+20
	+8



Er y bu cynnydd yn y niferoedd, nid yw hyn yn ddigon i sicrhau miliwn o siaradwyr Cymraeg erbyn 2050 a gwreiddio’r Gymraeg ar draws y bwrdd iechyd. 
Nododd adroddiad 2022-23 fod gan Fwrdd Iechyd Cwm Taf ddull strategol newydd o wreiddio’r Gymraeg. Gwnaeth y bwrdd ymrwymiad i ganolbwyntio ar newid diwylliannol ac ymddygiadol o fewn y gweithlu. I gymhwyso egwyddorion EAST, Hawdd, Deniadol, Cymdeithasol ac Amserol. Dyma ddull y bwrdd iechyd o weithredu eu strategaeth newydd yn ogystal â chadw at Safonau’r Gymraeg a chynllun pum mlynedd strategaeth Mwy na Geiriau 2022-27 gyda ffocws ar bum thema, sef Cyfathrebu ac Ymgysylltu, Cynllunio Gweithredu a Monitro, Profiad Gweithwyr a'n Gweithle Dwyieithog, Llywodraethu ac Atebolrwydd a Recriwtio a Chynllunio'r Gweithlu. Os gall y bwrdd iechyd ennill meddyliau a chalonnau eu gweithlu, yna bydd y gweddill yn dilyn. Mae hyn yn newyddion i’w groesawu, maent yn cydnabod yr angen i ennill calonnau a meddyliau’r gweithlu, sydd wedi’i grybwyll yn y strategaethau a luniwyd gan Lywodraeth Cymru.
Wrth wneud hynny, mae’r bwrdd iechyd wedi datblygu strategaeth fewnol Hybu’r Gymraeg. Mae eu ffocws ar sut maent yn cyfathrebu â’r gweithlu yn ogystal â sut maent yn hyrwyddo’r Gymraeg. Maent wedi datblygu pecynnau ward a gwasanaeth, gan ddarparu adnoddau a gwybodaeth i'w staff. Maent yn darparu sesiynau ymwybyddiaeth iaith ac wedi creu fideo i’w rannu mewn sesiynau cynefino yn egluro pam mae’r Gymraeg yn bwysig, maent yn hyrwyddo eu gwasanaeth yn allanol, maent yn rhagweithiol gyda’r cynnig gweithredol lle maent wedi buddsoddi mewn e-fyrddau gwyn i’w harddangos ar wardiau yn iaith y claf. Maent wedi cyflwyno arolygon i gleifion, er mwyn iddynt rannu eu profiad os yw wedi bod yn rhagweithiol ai peidio. Maent yn symud ymlaen i gefnogi darparwyr gofal sylfaenol i'w cefnogi i gyflwyno darpariaeth Gymraeg o fewn eu gwasanaethau. Maent yn datblygu eu safleoedd SharePoint ar gyfer y gweithlu ac yn arddangos arfer da. Mae’r bwrdd iechyd yn ceisio cynyddu ymwybyddiaeth y cyhoedd o beth yw eu hawliau i ddefnyddio’r Gymraeg, mae hyn yn bwysig os yw pobl am gael eu cydnabod am eu hunaniaeth ddiwylliannol a’u dewis iaith.
Yn ystod 2020-21, sefydlodd y Bwrdd Iechyd Fforwm Rhanbarthol Mwy Na Geiriau i gefnogi gwaith ar y cyd rhwng Awdurdodau Lleol, Colegau a darparwyr trydydd sector, gan gynnwys y Mentrau Iaith a Dysgu Cymraeg Morgannwg. Fodd bynnag, nid yw'r grŵp hwn wedi bod yn llwyddiannus wrth barhau â'r dull hwn yn gweithio mewn partneriaeth. Mae cynllun pum mlynedd Mwy Na Geiriau yn sôn am barhad y grŵp hwn. Y mater gyda hyn yw nad yw’r aelodau’n mynychu, roedd y cyfarfod diwethaf a gynhaliwyd yn cynnwys tri chynrychiolydd, Arweinydd y Gymraeg Bwrdd Iechyd yn ogystal â swyddogion Iaith o ddwy Fenter Iaith. Mae yna fethiant yma, gan nad yw’r grŵp yn weithredol yn eu perthynas waith i sefydlu gofynion cyfarwyddeb Llywodraeth Cymru, maent yn parhau i weithio mewn seilos a bydd pobl y rhanbarth yn dioddef o ganlyniad i hyn. Nid yw hyn yn gweithredu ar y cynllun hirdymor ar gyfer iechyd a gofal cymdeithasol, gan ddod â phawb at ei gilydd i sicrhau cefnogaeth ddigonol yn y gymuned.
Ar hyn o bryd, mae Cyngor Penybont yn comisiynu 18 o gartrefi gofal, sef cyfuniad o gartrefi preswyl a nyrsio ar draws y fwrdeistref sirol, ac mae gan bob un ohonynt gapasiti o ychydig o dan 800 o welyau. Mae'r Cyngor yn gyfrifol am wneud tua 50% o'r lleoliadau yn y cartrefi hyn. Mae'r 50% sy'n weddill yn cynnwys lleoliadau preifat, lleoliadau a wneir gan iechyd, a lleoliadau a wneir gan Awdurdodau Lleol eraill, nid yw'r Cyngor yn cadw gwybodaeth am y lleoliadau hyn eu hunain.
Mae'r cytundebau sydd ar waith gan y Cyngor gyda'r cartrefi gofal yn nodi y bydd y Darparwr Gwasanaeth yn ystyried gofynion Safonau'r Gymraeg, fel y'u rhestrir o fewn Cymal 34. Wrth gynllunio ei weithlu a lle bo'n bosibl maent i sicrhau bod siaradwr Cymraeg ar gael, darparu safonau da o ofal, yn newis iaith yr unigolyn.
Wrth gomisiynu lleoliadau mewn cartrefi gofal, ceisir dewis iaith unigolion a’i gofnodi ar gronfa ddata gwasanaethau cymdeithasol Cyngor Pen-y-bont ar Ogwr ac mewn cynlluniau gofal a chymorth o fewn y cartrefi. Lle nodir y Gymraeg fel y dewis iaith, bydd darparwyr yn ymdrechu i ddiwallu anghenion iaith pob person yn unol â gofynion y cytundeb. Ar hyn o bryd, ar gyfer lleoliadau y mae'r Cyngor yn eu gwneud yn y cartrefi gofal a gomisiynir, nid oes unigolion wedi nodi'r Gymraeg fel eu dewis iaith.
Wrth i gartrefi gofal gael eu rheoleiddio, cynhelir gweithgarwch monitro ar wahân ond tebyg iawn gan dimau monitro contractau'r Cyngor ac arolygwyr Arolygiaeth Gofal Cymru (AGC), sy’n rheoleiddwyr cartrefi gofal i sicrhau cydymffurfiaeth reoleiddiol a chytundebol. Ni fydd y Cyngor nac AGC yn monitro ac yn cofnodi niferoedd y staff sy’n siarad Cymraeg yn rheolaidd oherwydd adnoddau cyfyngedig a throsiant staff uchel yn y maes hwn, ond bydd AGC yn gofyn i ddarparwyr a ydynt yn darparu cynnig rhagweithiol o’r Gymraeg, a bydd tystiolaeth o hyn yn cael ei cheisio pan fyddant yn arolygu.
Mae diffyg enfawr yma, mae angen cynllunio hanfodol i gydnabod nifer y siaradwyr Cymraeg drwy’r cartrefi gofal, boed yn gyhoeddus neu’n breifat, dylid cynllunio hefyd ar sgiliau siarad Cymraeg y staff. Os na chaiff y data hyn eu casglu, yna sut gall y Cyngor wybod a oes niferoedd digonol ai peidio o siaradwyr Cymraeg o fewn y gweithlu i fodloni cyfarwyddeb Llywodraeth Cymru a Chomisiynydd y Gymraeg.
Ar hyn o bryd, mae Menter Bro Ogwr yn darparu gwasanaeth wythnosol o fewn un o gartrefi gofal Sir Pen-y-bont ar Ogwr, sef y cartref gofal y mae Dorothy ynddo. 
Yn 2014, mynychodd rheolwr y cartref gofal y gynhadledd Mwy na Geiriau yn Stadiwm Liberty ac roedd yn benderfynol o weithredu hyn a’r Cynnig Rhagweithiol yn y cartref preswyl.
Gwnaed yr ymdrech gychwynnol drwy gynnal holiadur gyda'r trigolion, i gadw cyfrif o'r siaradwyr Cymraeg rhugl, a chydnabuwyd y gellid gwneud mwy drostynt. Yn dilyn hyn, cynhaliwyd holiadur gyda’r staff i gasglu eu dealltwriaeth, eu teimladau tuag at y Gymraeg a’u parodrwydd i ddysgu. Dywedodd y staff eu bod yn gadarnhaol ac yn barod i gymryd rhan mewn rhaglen hyfforddi fewnol, gan ddysgu Cymraeg wrth weithio.
O ganlyniad, dyfeisiodd y cartref preswyl raglen i'r preswylwyr gymryd rhan mewn sesiynau iaith a diwylliant Cymraeg yn ogystal â gwersi Cymraeg anffurfiol i'r staff. Pwrpas y gwersi Cymraeg oedd dysgu Cymraeg sylfaenol y gallai’r staff ei defnyddio gyda’r preswylwyr tra byddant yn y gwaith. Cefnogwyd hyn gyda chyllid gan My Home Life Cymru Age Cymru Mawrth 2014.
Yn 2016, roedd y cartref preswyl eisiau ffurfioli’r broses hon a gwahoddodd Menter Bro Ogwr i ddod yn bartner i ddarparu’r gwasanaeth. Hwn oedd y tro cyntaf i Fenter Bro Ogwr weithio yn y maes hwn. Nid oedd yn rhywbeth yr oedd y staff yn brofiadol yn ei wneud. Fodd bynnag, ymrwymwyd i ddefnyddio ein harbenigedd i gynyddu cyfleoedd i drigolion ddefnyddio'r Gymraeg o fewn y maes hwn.
Darparodd Menter Bro Ogwr weithgareddau wythnosol i drigolion gan gynnwys gemau Cymraeg, Geiriau a lleoedd, Traddodiadau lleol, calendr Cymraeg, cerddoriaeth Gymraeg, cynnal gwersi Cymraeg anffurfiol wythnosol i staff yn ogystal â chynorthwyo gydag arwyddion o gwmpas y cartref. Cydnabuwyd y gwaith hwn gan Lywodraeth Cymru a chafodd ei enwebu am wobr yn nigwyddiad dathlu Mwy na Geiriau 2017. 
Mae’r sesiynau hyn yn parhau ac wedi datblygu cyfle ymgysylltu cymunedol, lle rydym yn cynnal digwyddiad Caffi Cymraeg ddwywaith y flwyddyn, gan wahodd trigolion lleol i fynychu’r cartref preswyl lle gallant gael coffi a sgwrs gyda’r preswylwyr. Dim ond y mis diwethaf, dywedodd Dorothy 
“Dw i eisiau defnyddio fy Nghymraeg, mae’r sesiynau yma wedi fy ngalluogi i wneud hynny”
Mae angen rhannu'r gwaith hwn yn eang o fewn Sir Pen-y-bont ar Ogwr ac yn ehangach, er mwyn i gartrefi gofal eraill ddysgu o arfer da. Mae angen rhoi pwyslais ar nifer y siaradwyr Cymraeg sydd ar gael yn y Fwrdeistref fel y gall gwaith cynllunio effeithiol gael ei wneud i fynd i'r afael â'r materion hyn a bodloni cyfarwyddebau Llywodraeth Cymru, ac i ddiwallu anghenion pobl leol drwy gyfrwng y Gymraeg.
Ar hyn o bryd yng Ngholeg Penybont, mae 17 o fyfyrwyr yn dilyn cwrs lefel 2 Iechyd a Gofal Cymdeithasol a 24 o fyfyrwyr yn ymgymryd â lefel 3. Mae 40 o fyfyrwyr wedi cofrestru ar y cwrs mynediad, 34 o'r rhain ar iechyd a 6 ar ofal cymdeithasol. 
Mae'r Coleg yn rhagweithiol wrth gadw data cywir ar nifer y siaradwyr Cymraeg sy'n mynychu'r cyrsiau hyn, ar hyn o bryd mae 1 dysgwr yn dilyn y cwrs lefel 2, 9 yn dilyn y cwrs lefel 3 ac 1 ar y cwrs mynediad.
Mae’r Coleg yn darparu cefnogaeth i’w fyfyrwyr sy'n siarad Cymraeg, lle gallant gyflawni gwaith, arholiadau ac asesiadau trwy gyfrwng y Gymraeg. Eleni mae un myfyriwr lefel 3 blwyddyn 1 wedi cwblhau pob asesiad yn Gymraeg. Ar gyfer arholiad gallant gael papur Saesneg a Chymraeg. Bydd tiwtoriaid rhugl yn cyflwyno gwybodaeth yn Gymraeg ac yn Saesneg, yn enwedig os oes myfyrwyr rhugl yn y dosbarth. Mae Swyddog Cymraeg yr adran hefyd yn darparu cefnogaeth, mae hyn yn cynnwys sesiynau un i un i helpu gyda nodiadau am asesu, darllen dros waith neu unrhyw fath o gymorth y mae myfyrwyr ei eisiau. Rhowch gyfle i wneud gweithgareddau, er enghraifft, helpu gyda digwyddiadau fel Diwrnod Santes Dwynwen. Yn olaf, os yw’r myfyrwyr eisiau, gallant ymgymryd â’u lleoliad gwaith mewn gwasanaeth Cymraeg.
Eleni yn anffodus nid yw’r Coleg wedi cael siaradwyr gwadd, ond yn y gorffennol maent wedi cael siaradwyr gwadd o’r bwrdd iechyd i sôn am bwysigrwydd defnyddio’r Gymraeg o fewn y sector Gofal. Mae'r myfyrwyr hefyd wedi cael ymweliad gan aelod o Gofal Cymdeithasol Cymru a siaradodd ychydig am y Gymraeg ond yn gyffredinol roeddent yn canolbwyntio ar weithio yn y sector.
Yn olaf, soniodd y Coleg am allu myfyrwyr i wneud eu gweithleoedd yn Gymraeg, mae hyn yn ymddangos yn bosibl yn unig o fewn ysgolion Cymraeg, felly os nad oes gan y myfyrwyr ddiddordeb mewn ymgymryd â'u gweithle mewn ysgol byddant yn cael eu lleoli mewn gwasanaeth Saesneg. Dywedodd fod dod o hyd i leoliad mewn iechyd trwy gyfrwng y Gymraeg yn anodd/amhosibl.
Nid yw hyn yn ddigonol nac yn unol â chyfarwyddeb Llywodraeth Cymru, mae angen gwneud mwy i fynd i’r afael â’r materion hyn i sicrhau ein bod yn weithgar wrth recriwtio siaradwyr Cymraeg i weithlu iechyd a gofal cymdeithasol y dyfodol.
I gloi, mae’r traethawd hwn yn ystyried y berthynas rhwng cynllunio iaith, datblygu cymunedol a datblygu economaidd o fewn Llywodraeth Cymru, y bwrdd iechyd, y cyngor, lleoliadau gofal cymdeithasol a darparwyr trydydd sector. Mae wedi dadansoddi hyn yn feirniadol yn erbyn y polisïau a’r strategaethau i hybu a gweithredu’r Gymraeg o fewn gwasanaethau iechyd a gofal cymdeithasol. Yn ogystal â dadansoddi data sydd ar gael.
Yn bennaf, nid yw hon yn dasg hawdd i'w chyflawni. Mae cymaint o bolisïau, mae angen i Lywodraeth Cymru ystyried hyn a myfyrio ar sut y maent yn sicrhau bod y polisïau hyn yn hygyrch i weithlu rheng flaen Cymru, mae angen mwy o ymdrechion gan y gweinidogion i sicrhau eu bod yn hyrwyddo polisïau a hawliau pobl i’r gwasanaeth hwn, mae angen mwy o ymdrech i weithredu yn unol â safonau’r Gymraeg yn ogystal â’r fframwaith Mwy na Geiriau, wrth sicrhau bod rheolwyr yn cymryd perchnogaeth dros eu meysydd cyfrifoldeb. Mae angen cynnydd yn yr hyfforddiant a ddarperir, ar gyfer cynllunio ieithyddol ac ar gyfer y gweithlu ar bob lefel. Mae angen mwy o waith i gynyddu nifer y siaradwyr Cymraeg a'u recriwtio i faes iechyd a gofal cymdeithasol. Rydym wedi clywed am y rheolwr sy’n gweithio yn y cartref gofal ym Mhen-y-bont ar Ogwr, fel unigolyn y mae hi wedi gweithredu fel Pencampwr drwy weithredu’r polisïau, sicrhau cydymffurfio, ac ennill meddyliau a chalonnau ei staff, hyn yn sicrhau’r cyfle i Dorothy ddefnyddio’r Gymraeg. Mae angen inni weld mwy o hyn yn digwydd, dathlu pencampwyr yn y maes, yn ogystal â dathlu’r gwaith da sy’n cael ei wneud.
Bydd gweithio mewn partneriaeth a rhannu adnoddau yn sicrhau dull mwy effeithiol o sicrhau bod gwasanaethau iechyd a gofal cymdeithasol ar gael i bob defnyddiwr gwasanaeth drwy gyfrwng y Gymraeg. Mae angen i Gynghorau Lleol roi mwy o sylw i'w cymunedau, nid yw contractio gwaith i'r sector yn golygu nad ydynt yn gyfrifol am y datblygiadau. Mae pawb yn gyfrifol am sicrhau bod yr egwyddorion yn cael eu gweithredu i wella iechyd corfforol a meddyliol pobl Cymru yn eu dewis iaith.

If you talk to a man in a language
he understands, that goes to his
head. If you talk to him in his
language, that goes to his heart.

— Nelson Mandela





